钦定古今图书集成/明伦汇编/氏族典/第394卷 > 李庭芝
## 钦定古今图书集成/明伦汇编/氏族典/第394卷 > 李庭芝

按《宋史李庭芝传》，“庭芝字祥甫，其先汴人，十二世同居，号义门李氏，后徙随之应山县。金亡，襄汉被兵，又
徙随。庭芝生时，有芝产屋栋，乡人聚观，以为生男祥
也，遂以名之。少颖异，日能诵数千言，而智识恒出长
老之上。王旻守随，庭芝年十八，告其诸父曰：‘王公贪
而不恤，下随必乱，请徙家德安以避’。”诸父勉强从之，
未浃旬，旻果为部曲挟之以叛，随民死者甚众。嘉熙
末，江防甚急，庭芝得乡举不行，以策千荆帅孟珙，请
自效。珙善相人，见其魁伟，顾诸子曰：“李生名位当过
我。”即以庭芝权施之建始县。庭芝至，训农治兵，期年，
民皆知战，无事则植戈而耕，兵至则悉出而战。夔帅
下其法于所部行之。淳祐初，举进士中第，辟珙幕中，
主管机宜文字。珙卒，庭芝感珙知己，扶其柩葬之。兴
国即弃官归，为珙行三年丧。贾似道镇荆湖，起为制
置司参议。开庆元年，权扬州，丁母忧去。朝议择守扬
者，帝曰：“无如李庭芝。”乃夺情，主管两淮制置司事。德
祐元年，似道兵溃芜湖，沿江诸郡或降或遁，无一人
能守者。庭芝率所部郡县城守，时出金帛牛酒燕犒
将士，人人为之死𩰚。朝廷加庭芝参知政事。阿术攻
扬久不拔，乃筑长围困之。冬，城中食尽，死者满道。明
年二月，饥益甚，赴濠水死者日数百。宋亡，谢太后及
瀛国公为诏谕之降。庭芝登城曰：“奉诏守城，未闻有
诏谕降也。”已而两宫入朝，至瓜州，复诏庭芝曰：“吾与
嗣君既已臣伏，卿尚为谁守之？”庭芝不答，与姜才出
兵夺两宫，不克，复闭城守。阿术使者持诏来招降，庭
芝斩之，焚诏陴上。庭芝括民间粟以给兵，粟尽令官
人出粟，人尽令将校出粟，杂牛皮、麹糵以给之。兵有
烹子而食者，犹日出苦战。七月，阿术请赦庭芝焚诏
之罪，使之降，有诏从之，庭芝亦不纳。是月，益王遣使
召庭芝，庭芝以朱焕守扬，与姜才将兵七千人东入
海，至泰州，阿术追围之。朱焕既以城降，驱庭芝将士
妻子至泰州城下，陴将孙贵等开门降。庭芝闻变，赴
莲池，水浅不得死，被执至扬州，斩之。扬民皆泣下。